NPP ทุ่ม 160 ลบ.ฟื้น A&W เปิดสาขา 100 แห่งใน 5 ปี เล็งรุกเพิ่มธุรกิจอาหาร
NPP ทุ่ม 160 ลบ.ฟื้น A&W เปิดสาขา 100 แห่งใน 5 ปี เล็งรุกเพิ่มธุรกิจอาหาร
15 ก.พ. 2559

นายสุรพงษ์ เตรียมชาญชัย กรรมการผู้จัดการ บริษัท นิปปอนแพ็ค (ประเทศไทย) จำกัด (มหาชน) หรือ NPP เปิดเผยว่า บริษัท เอ็นพีพี ฟู้ด อินคอร์ปอเรชั่น จำกัด ซึ่งเป็นบริษัทในเครือ NPP ได้รับสิทธิ์เป็นผู้บริหารงานเรื่องสิทธิ์ แฟรนไชส์ A&amp;W จากประเทศสหรัฐอเมริกาต่อจาก NPP รวมถึงซื้อทรัพย์สินและสิทธิ์ในการบริหารงานบริษัท เอ แอนด์ ดับบลิว เรสเตอรองต์ (ประเทศไทย) จำกัด เป็นที่เรียบร้อยแล้ว ขณะนี้พร้อมจะทำการรุกตลาดอย่างเต็มที่ โดยเบื้องต้นบริษัทจะใช้เงินลงทุน 160 ล้านบาท ในการปรับปรุง และขยายสาขา วางเป้าหมายเปิดสาขา 100 แห่งภายใน 5 ปี จากปัจจุบันมี 21 สาขา
นอกจากนี้ เอ็นพีพี ฟู้ด ยังมีแผนจะเข้าลงทุนในธุรกิจอาหารประเภทอื่นเพิ่มเติม ขณะนี้อยู่ในระหว่างการพิจารณา เนื่องจากมองว่า ตลาดธุรกิจอาหารมีมูลค่ารวมกว่า 1.2 แสนล้านบาท แบ่งเป็น Restaurant chain 60,000 ล้านบาทและ QSR อีก 60,000 ล้าน ซึ่งแบรนด์ที่เลือกมาเป็นแบรนด์ที่มีศักยภาพ ตอบรับกับความต้องการและไลฟ์สไตล์ของผู้บริโภค
ด้านนายวิชัย เจริญธรรมานนท์ ประธานเจ้าหน้าที่บริหาร บริษัท เอ็นพีพี ฟู้ด อินคอร์ปอเรชั่น จำกัด กล่าวว่า A&amp;W จะทำการขยายสาขาใหม่เพิ่มจำนวน 6 สาขา โดยเน้นการเปิดสาขาในห้างสรรพสินค้าชั้นนำในกรุงเทพและปริมณฑล ซึ่งขณะนี้บริษัทได้พื้นที่และเริ่มเข้าไปตกแต่งหน้าร้านแล้ว คาดว่าจะทยอยเปิดได้ตั้งแต่ช่วงไตรมาส 2 ปีนี้ ขณะที่สาขาเดิมจำนวน 21 สาขา จะมีการปรับปรุงภาพลักษณ์ใหม่ทั้งหมดภายใต้คอนเซปต์ “Old Friend New Look” พร้อมทั้งปรับปรุงรายการอาหารบางส่วนให้มีคุณภาพมากขึ้น มีความหลากหลายรองรับกับไลฟ์สไตล์ของผู้บริโภคในปัจจุบัน ซึ่งการปรับภาพลักษณ์ใหม่ของ A&amp;W ในครั้งนี้จะมุ่งเน้นการเจาะกลุ่มลูกค้าทุกเพศทุกวัย